**ПРОТОКОЛ ОТ ПЪРВОТО ЗАСЕДАНИЕ НА ОБЩИНСКИ СЪВЕТ - РУСЕ**

**Проведено на 13 ноември 2023 година, начало 15:30 часа**

От общо 51 общински съветници присъстваха 50. Отсъстваше Петя Кашукеева.

*Изслушване на Химна на Република България.*

*Изслушване на Химна на Европейския съюз.*

**Г-жа Милена Хинкова:** Уважаеми дами и господа, уважаеми господин Народен представител, господин Областен управител, господин Кмет, господа общински съветници, граждани и гости, започваме първата сесия на новоизбрания общински съвет. Давам думата на областния управител, който свиква днешното заседание.

**Г-н Данаил Ковачев:** Уважаеми господин Недев, временно изпълняващ длъжността кмет на Община Русе, уважаеми господин Милков, избран за кмет на община Русе, уважаема госпожо Хинкова – председател на общинската избирателна комисия, уважаеми госпожи и господа, избрани за кметове на кметства, уважаеми госпожи и господа, избрани за общински съветници в община Русе, уважаеми господа народни представители, Ваше високопреосвещенство, госпожи и господа, драги гости. С моя заповед, изпратена до общинската избирателна комисия и община Русе, съм обявил свикването на общинския съвет на община Русе. Обичаме да си спомняме за достолепното минало на града си, но крайно време е да започнем да работим за неговото настояще и бъдеще, така че поколенията след нас да включват днешното управление в хрониката и историята и тя да бъде повод за гордост. Успешното ръководство не се измерва само с обещания и снимки, а с реални действия, с прозорливо мислене, находчивост и истинско желание да направиш града харесван и предпочитан за живеене. Днешната местна власт трябва да направи всичко възможно наистина да елиминира всички причини, поради които хората напускат града, осигурявайки наистина европейски усилия за развитие, условия и възможности. Настоящият избран общински съвет е в уникално положение. В неговия състав са, както дългогодишни общински съветници, народни представители със стаж, областни управители, видни общественици, лидери на политически формации на областта и региона. Също така, считам да си кмет или общински съветник е привилегия, но преди всичко е отговорност, защото от вас се очаква да отговорите на исканията на хората. Клетвата, която полагате сега, не е формален акт, а ангажимент не само пред избирателите ви, но и пред всички жители на община Русе, градът и селата съставляващи община Русе. Бъдете прозорливи и честни, не робувайте на шаблони, а работете със сърце и душа. Уверявам ви, че в мое лице и това на екипа ми може да очаквате партньорски отношения, когато е необходима помощ от държавата за нещо значимо или за ваши проекти и планове. Наш общ ангажимент е уважавайки и помнейки миналото да направим града привлекателен за тези не само, които в момента учат, а и тези, които са излезли и пожелаят да се върнат тук. Бих искал да изкажа благодарности към председателят на общинската избирателна комисия госпожа Хинкова и нейния екип, към всички членове на секционни избирателни комисии работещи на терен в условия каквито изборния процес предполага. Поздравления и към служителите в общинска администрация осигурили възможността спокойно, свободно, честно, безпроблемно провеждане на избори. Преди да дам думата на госпожа Хинкова да обяви резултатите от проведените Местни избори 2023 година на територията на община Русе, отново искам да пожелая на добър час и да бъдете здрави и истински представители на общината. Бъдете здрави, на добър час! Госпожо Хинкова, моля обявете резултатите от проведените местни избори.

**Г-жа Милена Хинкова:** Благодаря, господин Областен управител. За мен е чест да обявя пред вас резултатите от проведените местни избори. На 29.10.2023 година за общински съветници гласуваха 39 593 избиратели. Гласовете им се разпределиха по партии и коалиции, като избраните общински съветници са съответно: МК „БСП за България“ - 12 съветника, ПП ГЕРБ – 9 съветника, Коалиция „Продължаваме промяната – Демократична България“ – 7 съветника, ПП „Възраждане“ - 5 съветника, МК „България на регионите“ – 4 съветника, ПП „Има такъв народ“ – 3 съветника, СДС – 3 съветника, „Съюз на свободните демократи“ – 3 съветника, „Движение за права и свободи“ – 3, „Граждани за Общината“ - 1 съветник и ПП „Български възход“ – 1 съветник. Следва полагане на клетва, затова ще прочета имената на всички общински съветници, като ще ги помоля да заемат място тук на трибуната зад мен за клетвата. Айдоан Апти Джелил, Алисе Кямилова Муртезова, Анатоли Стефанов Станев, Асен Иванов Ласонин, Биляна Георгиева Иванова, Богомил Станчев Тодоров, Борислав Пламенов Рачев, Валери Йорданов Иванов, Велизар Тодоров Павлов, Веселин Тодоров Велчев, Веселко Илиев Цветков, Владо Владимиров Владов, Галин Тодоров Григоров, Галичка Тинкова Николова, Деница Красимирова Иванова, Деян Иванов Недков, Деян Миленов Герасимов, Евгени Игнатов Игнатов, Елеонора Николаева Николова, Емил Денков Денков, Иван Костадинов Иванов, Иван Петров Иванов, Иван Росенов Величков, Иво Колев Пазарджиев, Искрен Василев Веселинов, Йовчо Георгиев Смилов, Йорданка Миронова Даневска, Калин Ивайлов Иванов, Калоян Тончев Тончев, Мариян Йорданов Димитров, Милен Иванов Боев, Митко Христов Кунчев, Николай Василев Чанев, Орлин Йорданов Дяков, Петя Георгиева Кашукеева, Пламен Христомиров Рашев, Пламенка Георгиева Ангелова, Рена Енчева Стефанова, Росица Борисова Георгиева, Росица Ганчева Кръстева, Светлозар Георгиев Симеонов, Семра Юмерова Джиниева, Станимир Стефанов Станчев, Стоян Борисов Христов, Татяна Агоп Нахабедян – Минчева, Христо Иванов Белоев, Христо Кирилов Попов, Ясен Младенов Лазаров. В периода от постановяване на Решение № 213 – МИ от 30.10.2023 г. до сега са постъпили молби от Златан Златанов и Енчо Енчев, че не желаят да бъдат общински съветници, и съответно на тяхно място са обявени за избрани Костадин Петков Георгиев от „Възраждане“ с Решение № 225/02.11.2023 г. и Елисавета Донева Досева от МК „БСП за България“ с Решение № 250/07.11.2023 г. На мястото на избрания за кмет на община Пенчо Милков е обявена за избрана с Решение № 249/ 07.11.2023 г. Нора Десиславова Стоянова. Така, и след като видяхме всички общински съветници пред нас, пред вас, следва всички вие да положите клетва, защото сте получили доверието на русенските гласоподаватели, които са гласували за вас. Предстои ви мандат от четири години, за който мандат трябва да изпълните отправените към русенци послания. Всички вие сте отправили различни послания, обещали сте на русенци да отдадете цялата си енергия и сили за тях. Настъпи моментът, в който трябва да работите за Русе, за неговото развитие и благоденствие. Ръководете се от интересите на всички граждани на общината, без политически разделения и пристрастия, за да получат добро и качествено управление, предпочитано и удобно място за живеене, работа, отглеждане на деца и бъдеще за всички. Моля, сега всички да повтарят след мен:

**„Заклевам се в името на Република България да спазвам конституцията и законите на страната и във всичките си действия да се ръководя от интересите на гражданите от Русенска община и да работя за тяхното благоденствие. Заклех се.”**

*Всички общински съветници (с изключение на отсъстващата Петя Кашукеева) положиха клетва).*

**Г-жа Милена Хинкова:** Моля, всички да подпишат клетвените листи и да получат от секретаря на ОИК Искрен Илиев удостоверенията си, по реда, по който бяхте изброени преди малко. Ето тук се намират.

*Общинските съветници подписаха удостоверения и клетвени декларации.*

**Г-жа Милена Хинкова:** На тези избори освен общински съветници бяха избрани кмет на община и кметове на кметства. След проведени първи и втори тур за кмет на община, на втория тур на 05.11.2023 г, с Решение № 245-МИ/06.11.2023 г. ОИК - Русе обяви за избран Пенчо Пламенов Милков. Ще го помоля за момент да застане тук. Със свои решения от 30.10.2023 г. и 06.11.2023 г. ОИК - Русе обяви за избрани следните кметове на кметства. На първи тур: Николай Стефанов Колев – кмет на Кметство Басарбово, Златан Ванев Василев – кмет на Кметство Николово, Георги Илиев Пенков – кмет на Кметство Сандрово, Стефан Цветомиров Цанев – кмет на Кметство Ново село, Василена Валентинова Цанкова – Борисова – кмет на Кметство Бъзън, Радостина Сашева Давидова – кмет на Кметство Просена, Димо Александров Тонев – кмет на Кметство Мартен, Калоян Георгиев Терзиев – кмет на Кметство Тетово, Ехлиман Ебайзер Етем – кмет на Кметство Ястребово, Мюжгян Ахмедова Халилова – кмет на Кметство Семерджиево. На втори тур бяха избрани Владимир Димитров Димитров – кмет на Кметство Червена вода, Петко Йорданов Савчев – кмет на Кметство Долно Абланово и Мелиха Биролова Тодорова – кмет на Кметство Хотанца. Сега новоизбраните кмет на община и кметове на кметства трябва да положат клетва повтаряйки след мен:

**„Заклевам се в името на Република България да спазвам конституцията и законите на страната и във всичките си действия да се ръководя от интересите на гражданите от Русенска община и да работя за тяхното благоденствие. Заклех се.”**

*Кметът на Община Русе и всички кметове на кметства от общината положиха клетва.*

**Г-жа Милена Хинкова:** Моля да подпишете клетвените си листи и да получите удостоверенията си. От мен честито!

*Кметът на Община Русе и всички кметове на кметства подписаха клетвени листи.*

**Г-жа Милена Хинкова:** Продължаваме.Кметът на Община Русе ще получи от ВРИД Кмет Димитър Недев символите на управлението на града. Ще помоля всички да станем прави.

*Кметът на Община Русе получи символите на управлението на града от ВРИД Кмет господин Димитър Недев.*

**Г-жа Милена Хинкова:** Давам думата на кметът на Община Русе господин Пенчо Милков за приветствие.

**Г-н Пенчо Милков:** Уважаеми господин Областен управител, Ваше високопреосвещенство, уважаема госпожо Хинкова – председател на ОИК, уважаеми господа народни представители, скъпи колеги общински съветници и кметове на кметства. За втори път заставам пред вас, за да положа клетва и положих пред вас клетва в качеството ми на кмет на Община Русе. Днес деня е символичен и не знам, не чух някой от вас да го засегне този въпрос. Първо днес е световния ден на доброто и второ на незрящите хора и мисля, че те неслучайно са в един ден. Всичко, което ние трябва да правим като кмет, като кметове на кметства, като общински съветници е да усилваме, да даваме възможност чрез солидарност и взаимопомощ нашето общество в Русе да се развива. Проблемите са много, те не могат да бъдат решени. Така че неслучайно днес ние полагаме клетва. Днес също така обаче и нашата църква чества деня на Св. Йоан Златоуст. Ние избрахме току-що общински съветници и те се заклеха и общинския съвет е един орган, в който хората трябва смело, благородно, достойно да излагат позициите си и да се борят за това, в което вярват и общинския съвет в Русе е такъв, това става. Така че, денят в който ние полагаме днес клетва трябва да го запомним с тези дати и това не е никак случайно. Заставам с благодарност и с огромна отговорност. Аз преди малко чух, че и друг каза, че избора е огромна отговорност. Да, така е, изборът е уникална отговорност, благодарност към всички, които са те подкрепили, но и с изключително чувство за това, че има много страдащи, много проблеми, много хора, които не можеш да им помогнеш веднага, много въпроси, които не можеш да реализираш веднага. И тук каква е ролята на кмета, да протегне ръка, да направи възможно общностите да съединят, да бъдем единни, а не да дели хората. И това ще се опитам и ще продължа да правя, няма да се уморя. Така се произнесоха нашите съграждани и виждате общинския съвет колко е пъстър, че отговорността на кметът е той да не е един човек, който си мисли, че е най-умния, че най-много знае, че властта е в него, не. Кметът трябва да протяга ръка към общностите, представени в общинския съвет, но и не само. Неслучайно днес в залата има много граждани и макари много хора да си мислят, че най-вероятно това би ме смутило, би ме притеснило. Да, притеснява ме, но мога да кажа, че смисъла на всичко, за което съм се борил е в крайна сметка протестите да излязат от виртуалния свят и да бъдат в реалния свят, така че благодаря и на тях. Това, което ще се опитам да направя е да работя и с хората, които са извън общинския съвет. Имаме изключително важни задачи, които трябва неминуемо максимално бързо да се захванем. Трябва да продължим работата в средата ни на живот. Средата ни на живот беше критично запусната в десетилетия, декади и ние носим отговорност пред хората да продължим възстановяването на парковете, на междублоковите пространства, на улиците, всички това го очакват, на големите инфраструктурни обекти, на строежите, които започнахме. Това е материалната част на работата на една община и хората я виждат и я възприемат, но има и много духовни измерения на нашата работа. Ние трябва да продължим заедно грижата за децата, за учащите, която започнахме от най-малките за младите семейства. Това трябва да се усили и да продължи. Предстои ни труден мандат, защото европейските програми и проекти забавени дълго, те трябваше да са започнали в предния мандат. Ние сега ще видим европейски програми и проекти от една държавна администрация, която би трябвало с ускорени, дано не и прибързани темпове да ги реализира. Така че, ние трябва да се изправим и пред това. След като успяхме според мен в предния период да обърнем погледа на държавата, седем правителства, независимо кое от тях беше, ние сме се срещали с министрите, които са важни за нашия град. Дали е транспортен, дали е екологичен, дали е регионален, финансов. Това се случи, но по-трудното остава. В крайна сметка да намерим решения за проблемите, които са поставени. И тук ще разчитам наистина на всички институции и на народни представители, на всички колеги от общинския съвет да работим заедно. Приоритет е сигурността, само 4-5 неща ще ви кажа, но ще продължа изключително активно да работя за това. В обществото да не се създава чувство за безнаказаност, за безконтролност, за това едни хора да поставят себе си над закона, за това децата ни да са безпътни. Това ще бъде абсолютен приоритет и с увеличаване на способностите и технически, и човешки и персонални. Въпроса за въздуха, който днес доведе тук десетки хора, извън това да ни гледат как се кълнем. Въпроса за въздуха е въпрос приоритетен и за мен като русенец, и за вас трябва да бъде приоритетен като общински съветници. Въпроса беше катализатор в крайна сметка за много промени изобщо в родината ни и чест ни прави на нас, на нашето следващо поколение, че това продължава да бъде тема, за която ние се борим. Радвам се, както казах, че въпроса до голяма степен и с вас тук се изведе от виртуалния свят и дойде в реалния. Стъпките, които са направени няма да ги изреждам, но има множество проблеми, които трябва заедно да решим. Това, че има сероочистваща инсталация, това, че има станции за въздуха и много други неща, в крайна сметка не отменя проблемите пред които ние се изправяме всеки един ден, така че тук трябва да се борим с тези неприятни миризми, но не само с неприятните миризми в града и със замърсяванията, които те носят. Ние трябва да мислим и за работещите в предприятията и това трябва да бъде кауза за всички. Но трябва да се борим в тази тема и с прехвърлянето на отговорността. Трябва ясно да застанем и да отчетем коя задача за кого е и това, което аз мога да кажа е, че в качеството ми на кмет и длъжността, която изпълнявам, имам точни идеи и това ще представя и на общинските съветници за нашите следващи стъпки. Както казах и предния път, единението което се опитвам да направя между вас, компетентността от кмета през заместник-кметовете до всеки един служител, който назначавам, прозрачността в нашата работа и почтеността ни като хора, ще продължат да бъдат принципи на работа, но новия принцип наистина около който ще се опитам да застана и мисля, че ще го усетите, това е да усетите всички и групите в общинския съвет, и гражданите, че общината в крайна сметка е общност на всички русенци, т.е. аз ще разчитам на всички русенци да дадете конкретни предложения за неща, които да направим. И мисля, че вие знаете, че имате невоинстващ и неагресивен кмет, т.е. всяка добра идея може да бъде направена. Общинския ни съвет отново е пъстър калейдоскоп, но това си е нашата реалност. Единадесет организации, преди бяха мисля, че десет. Обръщам се към всички вас, вътре сте личности с различни убеждения, с различни лични истории, предразсъдъци и качества. Вярвам, че всеки един от вас, независимо дали сам ще се позиционира в това да подкрепи кмета и администрация или ще бъде в опозиция. Диалога от моя страна към вас няма да прекъсва и съм наистина готов да чуя конкретни предложения и да работим заедно. От моя страна имате протегната ръка. Протегната ръка означава първо признаване на много пропуски в моята работа в предния 4-годишен мандат и това е факт. Аз не съм безпогрешен човек, има такива пропуски и аз признавам, в много сфери на дейността ние сме направили своите усилия, но не сме постигнали достатъчно висок резултат. Има и сфери, в които не сме били изобщо активни. Затова това е протегнатата ръка, първо да кажеш, че ти не си бил перфектен и никога не съм го твърдя л. И втората ръка, второто измерение на моите протегнати ръце, покажете верните стъпки, застанете до мен дори с идеите си, защото тук наистина е въпрос, това което каза и областният управител. Как да накараме хората да обичат този град и да вярват в него и да искат да направят нещо добро. Не е кмета, дори да не ме харесвате, е основание да не се харесва града. Елате и кажете, а след това кажете, той не ни чу или не го направихме заедно. Така че, отново казвам моите ръце са протегнати. Благодаря ви на всички. Благодаря на колегите от администрацията, които работиха в предния мандат. Благодаря на тези, които ще работят в следващия четиригодишен период. Вълнението в мен наистина е много голямо, чувството за отговорност е много голямо. Не знам дали някой друг е полагал клетва в толкова труден момент за българите, с изключително разделение със столицата, с важни глобални проблеми, които са около нашата родина. И затова ви казвам, усещам тази отговорност и с нея се насочвам към работа. Благодаря и на добър час на всички! Благодаря ви. Успех!

**Г-жа Милена Хинкова:** Следва молебен за здраве и благоденствие от неговото Високопреосвещенство Русенския митрополит Наум.

*Отслужен беше молебен от свещениците от Русенската Света Митрополия.*

**Г-жа Милена Хинкова:** А сега предстои да поканя на масата най-възрастния общински съветник за този мандат, който се оказа, че е Богомил Тодоров. Той ще ръководи заседанието оттук нататък.

**Г-н Богомил Тодоров:** Ваше Високопреосвещенство, уважаеми госпожи и господа народни представители, уважаеми господин Областен управител, уважаеми господин Кмет на град Русе, кметове на населени места. Уважаеми колеги общински съветници, скъпи русенци, скъпи мои съграждани. Само преди две седмици приключиха изборите за органите на местната власт и беше избран състава на настоящия общински съвет. За съжаление тези избори бяха проведени с рекордно ниска избирателна активност от 31.35 %, 6 057-те недействителни бюлетини и 1 648-те „не подкрепям никого“ подадени само от 39 593 наши съграждани упражнили правото си на глас, показват мащаба на машинациите, купения вот, корпоративния вот, краха на политическата сцена, а и липсата на реална представителност на вота на избирателя. Със седмици наред платени медии ни обсипваха с фалшиви социологически проучвания, с цел да внушат на избирателя липсата на смисъл от упражняване правото на глас. В резултат на това лобистки кръгове, целящи захранването си от обществени поръчки, успяха да вкарат и в настоящия съвет свои представители и да прагментират по този начин състава му. Въпреки това в тази зала има немалко здравомислещи мъже и жени, които сме обединени от идеята за добруването на нашия град, за възвръщането на неговия стар и исторически блясък и неговото възраждане. Ние всички се гордеем с нашия най-европейски в България град, перла в архитектурното богатство на България, градът на редица първи неща – първата ЖП линия на Балканите, първото кино на братя Люмиер, първата съвременна печатница, пивоварната „Хаберман“, първото морско училище, първото аптекарско дружество, първата частна банка „Гирдап“, първия клон на БНБ. Градът, в който Русенския революционен комитет на два пъти се определя за централен за вътрешността на страната и в който заради чуждестранните консулства улиците за пръв път получават имена, като в Европа. За огромно съжаление през последните три десетилетия нашия град първенец от четвърти по население в страната, след София, Пловдив и Варна, претърпя демографска катастрофа и се нареди по население след Бургас. На града ни бе отнета възможността да е седалище на Апелативен съд, да е център на данъчна администрация, на басейнова дирекция, на енергийна система в Северна България, да има медицински факултет. През миналата година бе закрито единственото работещо консулство в Русе – това на Руската федерация. Столичните бюрократи в сферата на образованието, планират да заличат Русенски университет, сливайки го с университети от другите градове. Днес Русе има нужда от единство повече от всякога, Русе има нужда от визионери със смели сърца, които да възвърнат неговата бляскава и историческа слава и да го възродят. Всичко това може да се постигне, ако всички ние почерпим пример и вдъхновение от носителите на духа и идеите на нашите предшественици от епохата на Възраждането и на борците за националното ни освобождение и съединение, които са неразривно свързани с историята на нашия град, като Баба Тонка, Ангел Кънчев, Иларион Драгостинов, Захари Стоянов, Йосиф Дайнелов, Княз Александър I Батенберг, Кирил Старцев и останалите наши предшественици, положили основите на първия най-европейски град в България. Време е за възраждане, Русе има нужда от възраждане и наш дълг е да го направим заедно. Честито и на добър час! Давам думата за приветствие на представители на политически партии. Това е точка от дневния ред. Кой желае да…? Така, дневния ред днес се състои от три точки:

1. Приемане на процедурните правила за избиране на председател на общински съвет с тайно гласуване
2. Провеждане на избор за председател на общинския съвет
3. Избор на временна комисия за изработване на проект на Правилник за организацията и дейността на общинския съвет, неговите комисии и взаимодействието му с общинската администрация

**Г-н Богомил Тодоров:** Преди дневния ред да започнем, нека да чуем приветствията на представители на политическите сили. Моля, заповядайте, имате думата. Представете се, ако обичате кой сте. Моля, представете се.

**Г-н Пламен Рашев:** Да, Пламен Рашев от групата на МК „БСП за България“. По стечение на изборния процес гражданите отредиха на нашата група най-голямо число, но недостатъчно, за да можем да бъдем управляващи без протегнатата ръка към всички други десет групи. Затова първото, с което искам да се обърна към вас гражданите на Русе е, че бяхте свидетели на един важен ритуал. Ние избраните за общински съветници подадохме ръка още в началото. Един по един всички се здрависахме, което е символично, което значи, че има воля да работим в една посока, посоката за здравето и благоденствието на русенци и да бъдем град със значение, град, който винаги е от първите и е правил първите неща. Да покажем на националните институции, че заклелите се в един ден и кметове, и изпълнителна власт и общински съветници и законодателна власт могат да работят заедно за благоденствието на русенци. Няма да съм многословен, искам да завърша със символичните лозунги, които бяха в недалечното минало, пък и в настоящото скорошно минало време на изборния процес. Обръщам се към всички съветници, кметове, заедно – работа, работа, работа с Русе в сърцата.

**Г-н Богомил Тодоров:** Благодаря. Има ли други? Да, заповядайте.

**Г-жа Алисе Муртезова:** Уважаеми представители на българската държавност, уважаеми общински съветници, уважаеми съграждани, гости, приятели и съмишленици. Предстоят ни интересни времена, които със сигурност ще налагат своето динамично темпо, което ще определя нашите решения и действия за развитието и просперитета на града ни. Политическа партия ГЕРБ ще продължава да работи в името на русенци в името на това нашите деца да живеят в една община с ясни политики, които ние твърдо ще отстояваме и няма да се крием зад оправдания, това зависи от държавата – това от Европа. Държавата и Европа, това сме ние и съм убедена, че с колегите общински съветници, с които току-що се заклехме, ще бъдем както барометъра на русенци, така и на кмета. Успех на всички и да сме здрави. Благодаря за препратката от господин Рашев.

**Г-н Богомил Тодоров:** Благодаря. Моля, представете се, ако обичате.

**Г-жа Рена Стефанова:** Рена Стефанова съм. Уважаеми господин Областен управител, уважаеми господин кмет на община Русе, уважаеми дами и господа общински съветници, уважаеми граждани на община Русе. От името на Коалиция „Продължаваме промяната – Демократична България“ на първо място искам да благодаря на всички русенци, които на 29 октомври излязоха, гласуваха и ни подкрепиха и направиха възможно присъствието на нашата група в настоящия общински съвет. За нас това е чест, която съм убедена, че ние ще оправдаем. Ние се включихме в местните избори като заявихме, че ще работим за това града ни да е чист, удобен, приветлив и сигурен, като за целта първо следва да бъде сменен модела на управление, който за съжаление се е наложил дълги години независимо от политическите партии, които са били на власт. Именно заради това и защото вярваме, че Русе може да бъде управляван професионално, добросъвестно и с грижа за хората, предложихме листа с общински съветници, всеки от които успял в своята сфера, с добро име и независим от задкулисни интереси. Изборните резултати ни отредиха да сме трета политическа сила със седем от 51 общински съветници. При този разнороден състав на местния парламент е видимо, че дневния ред ще бъде задаван от сложни коалиции. Ние обаче заявяваме, че ще бъдем активни, ще участваме добросъвестно и отговорно в работата на общинския съвет и постоянните му комисии и ще търсим подкрепа за конкретните мерки от нашата програма. Ще работим за чистотата на града ни, като ще настояваме кмета на общината да упражнява правата и задълженията си по Закона за чистотата на атмосферния въздух, защото до този момент той не го прави. Ще се противопоставяме на допускането на нови замърсяващи производства в града ни и ще изискваме стриктен контрол над съществуващите. И тук не бива да се противопоставя наличието на работни места на това да съществуват замърсители в града ни. Това са два процеса, които не трябва да бъдат обвързани по никакъв начин. Ще следим стриктно да се изпълняват задълженията на дружеството, на което е възложено почистването и сметоизвозването в града и общината. Зорко ще следим за корупционни практики и ще работим за повишаване нивото на прозрачност на управлението в община Русе, включително и чрез дигитализиране на процесите в администрацията, защото ние знаем, че корупцията вирее на тъмно. Ще осветлим общината доколкото зависи от нас. Убедени сме, че гражданското образование е сигурен път за добруването на обществото, затова ще настояваме за повече средства за осъществяване на образователни и културни проекти, които допринасят за създаването на нови пространства за развитие. Уважаеми русенци, вие ни дадохте мандат, който ни задължава да сме изразители на интересите на гражданите в местното самоуправление. Ние ще изпълним този мандат със съдържание, като работим неотклонно, упорито и професионално в интерес на по-доброто настояще и бъдеще на Русе. На добър час на всички!

**Г-н Богомил Тодоров:** Има ли някой друг да се изкаже? Заповядайте. Представете се ако обичате, за протокола.

**Г-н Искрен Веселинов:** Искрен Веселинов. Благодаря за дадената дума. Уважаеми господин Областен управител, уважаеми господин Кмет, уважаеми господин Заместник-областен управител, представители на българските институции, уважаеми общински съветници, уважаеми съграждани. Днешния ден е знаков, защото всъщност изборите са един вид прераждане на местната власт. В края на краищата те родиха това, което сме ние в тази зала. Вярно е, че това са изборите с най-ниска активност исторически в демократичната история на Русе. Те бяха за съжаление и с една от най-ниските активности в национален мащаб. Победиха апатията, така безверието може би и това аз обаче не бих го отдал на корпоративни или някакви други сложни схеми, а на липсата на вяра у русенци, че тук в Русе може да се прави политика. Това е предизвикателството пред нас. Ние трябва да върнем вярата на русенци, че тук от нас зависи нещо, че ние можем да генерираме идеи и да провеждаме политики, които променят града ни към добро. И мисля това е най-голямата отговорност, която стои на нашите плещи, защото всичко останало е някак си подробности, всичко останало е на втори план, ако няма дух за общност и за единство в града. За съжаление този дух на общност може би започна да бъде накърняван през последните години. И това трябва да бъде всъщност нашата задача, да дадем на Русе нова посока и нови цели, които да обединяват обществото. Аз силно вярвам, че това ще е мандата, в който ще бъде възобновен интензивния диалог с гражданите, с професионалните организации, с бизнеса, с всички хора, които имат идеи за развитието на Русе и поне нашата група на ВМРО „България на регионите“ ще бъде генератор на тези процеси. Трябва да убедим всички, че от нас зависи нещо, от нас всички като русенци говоря и вярвам, че това ще доведе до по-висока активност на следващите избори, до по-висока легитимност на следващите общински съвети и до по-голяма ангажираност на самите русенци към града ни. Като произнасяхме клетвата си се върнах в далечната 1999 година, когато за първи път се заклех като общински съветник и искам на колегите, които за първи път я полагат да им кажа, че не е домандатна. Може всеки път да си я произнасяме, обаче сме се заклели веднъж за цял живот и пожелавам на всички да покажем, че сме достойни за тази клетва, че можем да поставяме над личните и партийните интереси обществените, защото само така ще гарантираме целта благоденствието на нашите съграждани. Успех на всички!

**Г-н Богомил Тодоров:** Благодаря. Други изказвания? Заповядайте, госпожа Елеонора Николова. А, Мариян. Мариян Димитров първо, да.

**Г-н Мариян Димитров:** За протокола Мариян Димитров от партия „Възраждане“. Уважаеми народни представители, уважаеми господин Областен управител, уважаеми господин Заместник-областен управител, уважаеми кметове, общински съветници, граждани и медии. Въпреки огромния купен и корпоративен вот, искам да изразя благодарност към всички русенци, които излязоха да гласуват. Огромна благодарност и на всички тези гласоподаватели, които припознаха идеите и програмата на партия „Възраждане“. Наред с това всички партии и общински съветници сме длъжници на 2/3 от нашите съграждани, които не излязоха да гласуват, но са част от местната общност. От името на общинските съветници от нашата група заявяваме пред вас, че ще работим в общинския съвет конструктивно, честно и отговорно в интерес на русенските граждани. Ще работим за надграждането на всичко направено добро, но ще бъдем и коректив на всичко, което не е в интерес на гражданите, всичко, което е в резултат на прокарване на групови, корпоративни интереси. Ще утвърждаваме принципа на почтеност и прозрачност в работата на общинския съвет. Нашия символ верую е пълна ревизия на община Русе за последните 10-15 години, тотална битка срещу корупцията. Не е справедливо Русе да е град само на богатите хора и на едрия бизнес. Ние няма да жалим усилията си за превръщането на община Русе в добро място за работа на дребния и среден бизнес, в добро място на живеене на децата, учениците, младежите, пенсионерите, социално слабите, хората в неравностойно положение. Не сме забравили, че освен център, община Русе има и крайни квартали и малки населени места, за проблемите на които често пъти местната власт не се сеща. Много важна е екологията. Аз винаги съм бил част от вас, уважаеми протестиращи еколози, но не по-малко важни са инфраструктурата, транспорта, здравеопазването, образованието, социалното подпомагане, които трябва да бъдат осигурени във всяка точка на общината. Ние, общинските съветници от партия „Възраждане“ си поставяме за цел до края на мандата ни, всички пенсионери и ученици с доходи под линията на бедност да ползват безплатно общинския транспорт. Да смекчим ударите на демографската катастрофа, която ни превърна в най-бързо намаляващия по население град в България. Да изкореним наркоманията и хазартоманията сред подрастващото поколение. Само такива политики могат да върнат русенци в нашата община. Уважаеми общински съветници и кметове, нека приключим мандата си през 2027 година с високо вдигнати глави и с уважението, с което положихме днешната клетва. Да възродим Русе, време е за възраждане!

**Г-н Богомил Тодоров:** Други желаещи? Заповядайте. Елеонора Николова първо, да.

**Г-жа Елеонора Николова:** Уважаеми господин Областен управител, уважаеми господин Кмет, уважаеми господа народни представители, скъпи колеги. Радвам се, че след една напрегната предизборна борба ние сме заели нашите места като общински съветници. Пожелавам на всички да са здрави, да имат желание за обществена работа и да допринесат за това нашия град да изглежда малко по-добре след четири години. Тук колегите споменаха ниската избирателна активност, тя действително е фрапираща. При 134 368 избиратели, за общински съвет са гласували малко по-малко от 1/3 – 42 126 гласа. Това ни задължава много, защото ние встъпваме в длъжност с много ниска степен на доверие на границата на отричането. От нас зависи, дали ние ще бъдем в състояние да приемаме смели решения и да извършваме реформи. Това мнозинство от 11 политически партии и коалиции, прави вземането на решения изключително трудни. Вече текат дебати по какъв начин да се сформира мнозинство. Дали това ще бъде коалиция, дали ще има плаващи мнозинства, дали ще има сглобки и некоалиции. Ние през предходния мандат бяхме свидетели на коалиции. БСП беше подкрепяна безпрекословно от ВМРО, поради което стана възможно да се приемат и недотам изрядни, смислени и честни решения. В този смисъл, като че ли плаващите мнозинства изглеждат на пръв поглед по-добри, защото предполагат диалог, защото предполагат общо вземане на решение. Разбира се и тук има клопки. Това всички да седнат на софрата, както беше в далечното минало и всъщност да имаме доволни общински съветници и недоволни граждани. Аз считам и призовавам общинския съвет да не бъде трапезно мнозинство, както е бивало много пъти. Общинските съветници не са тук, за да получават заплата, а за да направят живота на своите съграждани една идея по-поносим. Улиците да не са кални, мръсни, прашни, непроходими. Да има повече паркове, повече зелени места. Да се случват малки, дребни наглед подобрения, които да правят живота ни по-добър, по-поносим. Да си върнем самочувствието. Защо толкова слабо гласуваха нашите съграждани, ами защото срещу тях също се извърши атентат. Какво се случи с машините? Това безобразие в последните минути преди изборите взривиха гражданите. Гражданите са интелигентни, те не са вече това, което бяха. Какво се случи? Точно това взривяване, това отнемане на машинния вот доведе до отказ на гражданите да гласуват. Когато гласуват по-малко граждани, тогава са възможни всички предизборни манипулации. Тогава определени региони с определено население стават много важни за изборния резултат. Тогава се възстановява пазаруването. Уважаеми колеги, аз ви призовавам думата „пазаруване“, думата „трапезно мнозинство“, корупция та, да изчезнат от дневния ред на общинския съвет. Аз пожелавам на кмета и на всички нас да вземаме мъдри и добри решения. Групата на СДС е малка, но опитна. Вие знаете, че СДС е на политическата сцена вече 33 години. Това ни задължава да бъдем пионери в предлагането на качествени решения и в тяхното отстояване. Благодаря ви.

**Г-н Богомил Тодоров:** Благодаря. Други желаещи има ли? Заповядайте, Татяна.

**Г-жа Татяна Нахабедян:** Нахабедян. Позволете ми първо да кажа, че няма да влизам в тона на госпожа Николова и за мен тези думи като лексика са доста непознати, тъй като нямам опит и няма да се извинявам за това. Уважаеми господин Областен управител, уважаеми господин Кмет на община Русе, уважаеми колеги общински съветници, уважаеми русенци. От името на общинските съветници на „Има такъв народ“, заявявам волята ни за съвместна, отговорна и адекватна дейност с всички за които бъдещето на община Русе е кауза. През следващите 4 години в общинския съвет ние ще бъдем конструктивни и ще работим в полза на Русе. Вотът на гражданите на Русе за доверие в нас е огромна отговорност и ние знаем това. Пожелавам на всички да заслужим с делата си това доверие и нито един от тази зала да не се превърне в герой от „Приказка за стълбата“ на Христо Смирненски, защото моралът е на всяка цена, но властта не е.

**Г-н Богомил Тодоров:** Благодаря. Други желаещи? Заповядайте. Ако обичате да се представите.

**Г-н Борислав Рачев:** Непременно ще се представя. Борислав Рачев, общински съветник от „Движението за права и свободи“. Да продължа добрия тон, който дамата зададе. Уважаеми представители на държавата, уважаеми господин Милков, уважаеми общински съветници, скъпи гости. Позволете ми от името на „Движението за права и свободи“ да поздравя господин Пенчо Милков с избора му за кмет на град Русе, а всеки от вас с избора му за общински съветник. От сърце желаем на господин Милков най-вече разум, при взимането на решения, с които да оправдае гласуваното му от русенци доверие да бъде градоначалник още един мандат. Разумът и диалога са единствените инструменти, които могат да ни ориентират как да преодолеем все по-силните турболенции, в които ни вкара времето, в което живеем. Не можем да подминем и да не отчетем обаче с тревога изключително ниската избирателна активност на тези местни избори в национален мащаб и в община Русе. За нас тази активност ниска е ясен сигнал, че е необходима нова форма на диалог между местната власт и жителите на град Русе. Може би е дошло време освен в гласа на русенци да се вслушваме и в тяхното мълчание, защото тишината често носи със себе си всичко, което не е казано. Може би е време наред с усилията да създадем условия, които да върнат много наши съграждани в родния им град. Да положим усилия в посока на това да върнем града на гражданите на Русе. Ние, от „Движението за права и свободи“, винаги сме се вслушвали в пулса на обществените нагласи и сме работили за това да оправдаем очакванията на всеки един човек, да решаваме проблемите му днес, тук и сега. Резултатите от това разбира се вече са осезаеми и след тези избори вече „Движението за права и свободи“ е втора политическа сила в страната по брой на участници в местната власт. Русе не прави изключение от общата картина и тук ние отбелязваме ръст на доверието към ДПС и броя на представителите в общинския съвет, а за нас това означава само едно, още повече работа, нови отговорности, защото ние в ДПС вярваме, че в същността си политиката е именно това – работа и отговорност. ДПС винаги е било двигател и гарант за намиране на устойчиви формули на управление, както на европейско, национално, така и на местно ниво. Наред с многото работа по това Русе да има облика на европейски град, наша е и отговорността да намерим устойчиви формули за управление, които да са адекватни и да адаптират Русе към новите стандарти и реалности на динамично развиващите се процеси в политическия, икономическия и обществен живот в страната. Вярвам, че това е постижимо и ние ще работим за това. Позволете ми в заключение да се обърна към вас с драги русенци, защото въпреки политическата ни принадлежност, всички ние сме русенци. Вярвам, че това е най-силния аргумент да успеем да постигнем заедност в различията си в името на това всеки жител на община Русе да има своите права, свободи, сигурност, работа, качествено здравеопазване, културни средища, достъп до образование и най-вече достоен живот. Време е за ново начало, на добър час!

**Г-н Богомил Тодоров:** Други желаещи? Заповядайте. А, Галичка.

**Г-жа Галичка Николова:** Уважаеми русенци, уважаеми господин Областен управител, уважаеми господа и госпожи общински съветници, уважаеми господин Кмет. Преди 12 години ние гражданите заляхме с протести площадите, доведени от мълчаливото съучастие на управляващите и монополните компании до отчаяние. Гражданското общество се събуди и ние осъзнахме, че е крайно време да се превърнем от обект в субект на управление на страната. Малко хронология, ако ми разрешите, ще бъда бърза. Преди 12 години направихме общо събрание и издигнахме местна гражданска инициатива да получаваме заедно с общинските съветници материалите по точките от дневния ред на всяка предстояща сесия, за да имаме активна гражданска позиция, мнение и право на изказване по темите на дневния ред. Постигнахме го единствено благодарение на близки до нас и целите ни общински съветници. Преди две години това ни беше отказано мълчаливо и ние не реагирахме. Втората точка, която искахме 12 години беше да имаме местен обществен посредник в помощ на отношенията между граждани и администрация. Постигнахме го макар и след 12 години и така желания обществен посредник вече е избран. Третата точка, която сме мечтали е да се създаде Обществен съвет към община Русе за прозрачност в работата на общината. Това категорично ни се отказва 12 години, но гражданите не спряха до тук. Е, крайно време беше да го постигнем макар и по друг начин. Групата граждани, която тук представлявам не е политическа, нито икономическа формация, не е неправителствена организация и присъствието ми тук е резултат на 12 години неспираща борба за контрол на гражданското общество върху управлението, който толкова дълго ни беше отказван. Доказателство за това е твърдата решимост на русенци да контролират властта и само за месец и половина от идеята за собствена листа, гражданите на Русе имат свой общински съветник. Нещо, което дългогодишни политически формирования не са постигали дълго време. Следващия мандат ще бъдем повече, обещавам. Гражданския контрол е вече тук. Аз съм тук с поставени задачи от гражданите на общината. Те са тук пред нас и ни гледат или поне бяха тук допреди минути. Гражданите искат да са наясно с работата на общинския съвет. Те искат да се прави широка гражданска дискусия по важни за града теми. Тук съм и заради градската среда. Моите съграждани, които ме изпратиха на тази трибуна са също тук с плакати. Същите, които издигаме 10 години. Те желаят да заявят ясно и категорично, че борбата ни за чист въздух ще продължи от тук и от тази трибуна. Русенци са готови за продължителни протести блокиращи Дунав мост, поради изпускане на нерегламентирани производствени емисии от промишлени предприятия в града. Гражданите искат община Русе, това зависи и от всички нас общинските съветници, да се поиска спешен одит, строг контрол и съдействие от МОСВ върху промишлените производства, допуснати до територията на община Русе, за да се гарантират здравето и спокойствието на жителите и децата им. Те искат да живеят тук и тук да отгледат децата си. Русенци искат спешна реакция и отговор относно евентуалния строеж на инсинератор на другия бряг на реката, който ще ги принуди да напуснат града. Никой от нас не иска това. Русе иска да диша и това не е въпрос на комфорт, а изконно човешко право, за което няма да спрем да се борим, да говорим, да настояваме и да го постигнем за нас и за нашите деца. Ние искаме обилно озеленяване и нова форма за поддържането му. Това са „белите дробове на града“. Искаме на мястото на едно изсечено дърво, да се засаждат нови три. Искаме чисти, редовно миещи се улици, което от своя страна е превенция срещу фините прахови частици, които особено в последно време са в изобилие и за което се борим от осем години. Искаме приветлива градска среда и редовен качествен транспорт. Искаме равно третиране на централната част и крайните квартали. Ще предложим конкретни решения за жива връзка на р. Дунав и поломието, природни дадености, които не се използват и дори не се рекламират. Аз съм убедена, че много малко русенци имат представа какво има на 15 минути път от душния град, в който живеем. Предварително заявявам че нашия глас ще е винаги в подкрепа на добрите граждански предложения независимо от коя политическа формация произлизат те. Ще бъдем категорично против прокарването на всякакви корупционни, корпоративни и лични интереси. Който и да се опитва да ги лансира, гражданите сме вече тук. Благодаря за подкрепата, благодаря за вниманието и успешна работа на всички в името на нашия любим град и обявявам следващата предизборна кампания за открита. Благодаря ви.

**Г-н Богомил Тодоров:** Благодаря. Други желаещи? Заповядайте. Иван Величков от „Български възход“.

**Г-н Иван Величков:** Уважаеми русенци, уважаеми общински съветници. Днес всички ние общински съветници се заклехме да служим в следващите 4 години на русенската общност, на нашата общност. Днес ние се заклехме, че ще отстояваме основни принципи на управление, демократичност, прозрачност, върховенство на закона, диалогичност и усърдие в решаването на проблемите на общността ни. Заставаме пред русенската общност с благодарност за доверието, което са ни гласували на местния вот и с обещание за работа в полза на обществеността ни. Ако вие, нямате политически опит, аз пък хептен. Надявам се, че след четири години ще можем да станем пред нашите съграждани и да отчетем свършената работа без съмнение в качеството на работата ни без да се притесняваме да застанем с лицата си пред русенци. Политическа партия „Български възход“ изповядва няколко основни принципа – национално българско самосъзнание, принадлежност и християнски ценности, демокрация, равенство и свобода на словото. Тези принципи можем да постигнем само с диалогичност между управляващото мнозинство и силно гражданско общество. Надявам се, че тези принципи са достатъчно близки в този общински съвет и всички ние ще работим в тази посока. По време на кампанията обещахме на избирателите си да работим за местна икономика, силен, местен, малък и среден бизнес. За инвестиционни проекти, които да осигуряват устойчива, принадена стойност за Русе, по-добра среда за живеене. Подобни бяха и обещанията на останалите партии. Ето защо очакваме в изпълнителната власт в лицето на общинска администрация да включат в управлението си програма конкретни политики за изпълнението на тези обещания. Всички ние сме русенци и всички ние искаме да живеем в този град, в който всеки може да се образова, да развива професионалната си кариера, да получава справедливи доходи, да отглежда спокойно децата си. Всички ние искаме децата ни да останат в града, а не да търсим поминък в други градове или извън страната. Затова трябва да положим максимални усилия в тези четири години за управление, които ще изведат града ни от списъка на градовете със затихващи функции. Аз искам Русе да бъде по-добро място за живеене и затова ще служа на тази общност и ще работя всички заедно да върнем на Русе славата на града, който за първи път са се развивали индустрия, култура, духовност за България. Пожелавам на всички свои колеги и на себе си да бъдем здрави, а не да щадим усилията си в името на Русе и на русенци. Пожелавам на кмета на община Русе да има силата да посреща всички предизвикателства, да има мъдростта да управлява в името на добруването на всички русенци. Ще бъдем добър партньор, но и силен коректив в управлението. В едно управление не е важно само количеството в общинския съвет, а и експертността, умението да поемаш отговорност и да отстояваш всичко това, в което вярваш и искаш да постигнеш. Затова смятам, че всички, които гласуваха за „Български възход“ ще имат своята представителност в местния ни парламент. На добър час на всички и благодаря за вниманието.

**Г-н Богомил Тодоров:** Други желаещи? Заповядайте. Представете се, ако обичате.

**Г-н Деян Недков:** Благодаря, господин Председателстващ. Деян Недков, „Съюз на свободни демократи“. Уважаеми господин Областен управител, уважаеми господин Кмет, уважаеми колеги, уважаеми граждани. Ние преминахме през една трудна кампания, в която въпреки идеите, които всички предоставихме пред нашите избиратели, пак не успяхме да ги изкараме да отидат до урните и да дадат своя глас. Ние от нашата група сме млади момчета, които държим и другите млади хора в града да останат, да не напускат нашия град, да работят, да учат, децата им да се раждат тук и ние ще работим за доброто на града, добруването на града, подема на русенци и успех желая на всички. Благодаря.

**Г-н Богомил Тодоров:** Има ли други желаещи? Ако няма, тогава да преминем към деловата част на днешното наше заседание, а това е още веднъж да припомня, дневния ред се състои от следните точки съгласно съобразно Заповед № 4-95-00562/09.11.2023 г. на областен управител.

**Точка 1**

**Приемане на процедурни правила за избиране на председател на общинския съвет с тайно гласуване**

**Г-н Богомил Тодоров:** Във връзка с това, по точка първа от дневния ред предлагам да се създаде комисия за провеждане на избор за председател на Общински съвет – Русе. Предлагам комисията да се състои от 11 члена. Нека да почнем да гласуваме. Така, други предложения за така предложената комисия от 11 члена, има ли или няма? Ако има, нека да бъдат дадени, ако не да гласуваме. Режим на гласуване. С вдигане на ръка, разбира се. Които са „за“, първо които са „за“. За броя от 11 члена, разбира се да. Извинявайте. Кой ще брои? Добре, ами като няма преброители. Още веднъж, които са съгласни за 11 члена комисия да вдигнат високо ръка, за да може да бъдат преброени. Извинявайте, общинските съветници може ли да дойдат тук отпред, за да може да… Да, обаче няма кой да брои тука, няма. Йорданка Даневска иска думата. Заповядайте.

**Г-жа Йоана Неделчева:** Госпожо Даневска, благодаря за предложението, но това ще е в противоречие с Правилника на общинския съвет и въобще с провеждането на тази процедура. Трябва да се подлага на гласуване, кои са „за“, кои са „против“ и кои „въздържали се“. Няма как да е по друг начин.

**Г-н Богомил Тодоров:** Първо да видим кворума, има ли достатъчно хора да гласуват. Да, да, имаме, О‘К.

**Г-жа Деница Иванова:** Уважаеми господин Председателстващ, предлагам процедурно предложение да изберем шест преброителя от общинските съветници, които да заемат съответните редове вляво и вдясно и по този начин да образуваме кворума. Благодаря ви. Като правя предложение всяка една от партиите да излъчи по един преброител.

**Г-н Богомил Тодоров:** Значи, от всяка… Господин Пазарджиев, заповядайте.

**Г-н Иво Пазарджиев:** Уважаеми колеги, аз правя друго процедурно предложение. Считам, че два сектора, в които сме се разпределили като общински съветници могат да бъдат преброени от двама души. Мисля, че Петя Христова и Йоанна Гочева, които са от администрацията на общинския съвет могат да го свършат това. Така че, предлагам те да бъдат определени за преброители.

**Г-н Богомил Тодоров:** Това предложение ще го гласуваме ли? Нека да гласуваме това предложение на господин Пазарджиев. Добре, двама човека за преброители. Йоанна Гочева и Петя Христова като преброители. Да, айде, добре. Петя вляво, а Йоанна вдясно. Така, след като имаме вече преброители отдясно и отляво, нека отново да гласуваме за членове на комисията и за председател на общински съвет да се състои от 11 човека. Който е „за“, моля вдигнете високо ръце, за да могат да бъдат преброени. Петя? Йоанна? Йоанна, при тебе колко са? Значи имаме „за“ общо 48. Сега „против“ - „против“ няма, „въздържали се“ – няма.

**КВОРУМ – 48. С 48 „за“, 0 „против“ и 0 „въздържали се“ се прие предложението.**

**Г-н Богомил Тодоров:** Така, имаме кворум тогава за избиране на председател на общинския съвет и членове 11 човека. Така, моля нека да излъчим номинациите за членове на тази комисия.

**Г-н Мариян Димитров:** От името на партия „Възраждане“, правя предложение за член на комисията за инж. Христо Попов (от зала говори Пламен Рашев и не се чува).

**Г-н Богомил Тодоров:** Да, Деница Иванова за председател. Други? Галичка. По-високо. Има ли още? Да, заповядайте. Стоян Герасимов от „Продължаваме промяната“. Има още един, да. Добре. Други номинации? Има и още двама, две организации още има. Десет. Има един още, който не е дал номинация за председател и ….. общински съвет, кой е той? До тук имаме десет човека номинирани, комисията трябва да бъде от 11 човека. Такава численост е предложена. Да, Станимир Станчев не е записан. Сега, първите двама предложени за председател са Деница Иванова, Евгени Игнатов. За Деница Иванова, който е „за“ да вдигне ръка. За председател на общинския съвет. А, извинявам се, сори, сори, за комисията. Така е, когато някой върши някаква работа за първи път. Спокойно, така за комисията става въпрос, за временната комисия. Който е „за“, моля вдигнете високо ръка да можете да бъдете преброени. За Деница ли, да. Деница Иванова. Единадесет гласа отдясно Петя. Йоанна? Така, поради това, че нямаме кворум, шестнадесет човека само са гласували, предложението не се приема. За Евгени Игнатов, който е „за“ да гласува. От страната на Петя само един човек. Така, колко? Седемнадесет и един тук – осемнадесет, на Мариян гласа, да. Ами и тука нямаме кворум, значи и това предложение не се приема. Следваща номинация. Така, за членове. Има ли други предложения за председател от членовете, които са? Искрен Веселинов, заповядайте процедура.

**Г-н Искрен Веселинов:** Уважаеми господин Председателстващ, тъй като нямаме гласуване „против“ и „въздържал се“, ние не знам дали нямаме извършен избор в момента на председател на комисията, тъй като 18 гласа, ако гласуват теоритично примерно 30 човека, са достатъчни за избор. Така че, молбата ми е да подложите двете кандидатури и с гласуване „против“ и „въздържал се“.

**Г-н Богомил Тодоров:** Извършва се проверка, дали това, което казва… Добре, нека да още нещо. Деница Иванова още веднъж „за“, Деница Иванова, нека да ги прегласуваме още веднъж. Да можем да бъдем сигурни в окончателната бройка. Деница Иванова, ако обичате „за“. Двадесет и един за сега „за“. Против има ли, „против“? Не виждам. Въздържали се? Брой. А, добре, аз извинявам се много, но съм ангажиран с още, но може и аз да гласувам, да. Добре, аз гласувам „за“. Двадесет и два „за“, нула „против“ и двадесет и три „въздържали се“ за Деница Иванова. Евгени Игнатов, Евгени Игнатов отново гласуваме моля, ако обичате, „за“. Сега, за Евгени Игнатов тридесет „за“. Сега трябва да видим „против“ колко са. Ако обичате „против“ има ли някой? Не виждам. Тогава да видим „въздържал се“ има ли?

**Г-жа Йоана Неделчева:** Някой е гласувал два пъти значи, някой е гласувал два пъти (шум от зала).

**Г-н Богомил Тодоров:** Общия брой на гласовете трябва да бъде петдесет. Един отсъства, така че. Добре, тъй като нещата не се получават трябва да гласуваме отново. За Евгени Игнатов „за“. Сега, моля общинските съветници да гласуват само и само по един път. И само за един, номинацията е само за един, а не за всички. Така, бройте Петя. Е, да, ама той Евгени къде е? Така, колко са? Имаме двадесет и осем „за“. Против моля, гласуваме „против“. Не се вижда. Въздържали се? И мен ме брой, да. Петя? Казвай по-силно. Така, в такъв случай кворума показва, че Евгени Игнатов е избран за председател на временната комисия. Давам думата на Евгени Игнатов да каже няколко думи. Заповядайте.

**Г-н Евгени Игнатов:** Благодаря за доверието. Приканвам членовете на комисията заедно и да започнем работа, защото времето напредна.

**Г-н Богомил Тодоров:** Сега, Христо Попов, Деница Иванова, Николай Чанев, Евгени Игнатов (за председател), Галичка Николова, Семра Джиниева, Деян Герасимов, Владо Владов, Деян Недков, Иван Величков и Станимир Станчев. Така, анблок „за“, анблок „за“. Това са членовете на комисията. Имаме мнозинство, май, имаме мнозинство. Нека да се преброят хубаво. Дванадесет при Петя, колко беше при Йоанна. Айде и аз, и аз, моя глас. Така, имаме тридесет и девет гласа „за“ и това съгласно кворума и комисията е избрана. Тридесет и девет човека имаме „за“ гласували, така че от петдесет кворума е достатъчен за избора.

**КВОРУМ – 39. С 39 „за“, 0 „против“ и 0 „въздържали се“ се прие**

**РЕШЕНИЕ № 1**

На основание чл.21, ал.1, т.1 от ЗМСМА и чл.9, ал.1 от Правилника за организацията и дейността на ОбС – Русе, неговите комисии и взаимодействието му с общинската администрация, общинският съвет реши:

1. Утвърждава комисия за провеждане на избор за председател на Общински съвет – Русе, с численост 11 души.
2. Избира за председател на комисията Евгени Игнатов и членове:
   * Деница Иванова
   * Николай Чанев
   * Семра Джиниева
   * Деян Герасимов
   * Владо Владов
   * Деян Недков
   * Иван Величков
   * Станимир Станчев
   * Христо Попов.

**Точка 2**

**Провеждане на избор за председател на общинския съвет**

**Г-н Богомил Тодоров:** Така, следващата точка…Моля за предложения за избор на комисията за председател на общинския съвет. Да, точката следващата от дневния ред е провеждане на избор за председател на Общински съвет – Русе. Предложения, да, точно така. Предложения за председател на Общински съвет – Русе, да. Едно предложение има тука, който… Да, съгласно процедурните правила… Добре, заповядайте, говорете.

**Г-н Йовчо Смилов:** Взимаме думата за предложение за председател. Благодаря.

**Г-н Богомил Тодоров:** Заповядайте.

**Г-н Йовчо Смилов:** Уважаеми господин Областен управител, уважаеми господин Председателстващ, уважаеми господин Кмет, уважаеми колеги общински съветници, уважаеми гости. В дух на добрия тон, който беше зададен преди малко от почти всички, които се изказаха какво и как да работим, по какъв начин да го постигнем, за единението, за добрите намерения, аз мисля, че това предложение, което ще направя няма да изненада никой. От името на Местна коалиция „БСП за България“, коалиция от Партия „Левицата“, Политическо движение „Социалдемократи“, „Алтернатива за гражданите“ и Политическа партия МИР, искам да предложа за председател на общинския съвет човек, който четири мандата е бил общински съветник с достатъчно опит и единия от мандатите е бил и председател на общинския съвет. През този мандат въпреки различията в общинския съвет нещата са вървели динамично, постигани са консенсуси и няма да изненадам никой, като ви предложа за председател на общинския съвет академик Христо Белоев. Благодаря ви.

**Г-н Богомил Тодоров:** Благодаря. Евгени Игнатов, ако обичате да дойдете да предложите процедурните правила. Евгени Игнатов, ако обичате съберете комисията за изготвяне на процедурните правила.

**Г-н Евгени Игнатов:** Само че има и други предложения според мен, не само едно предложение.

**Г-н Богомил Тодоров:** Да, давай. Предложения, да. Още има предложения.

**Г-жа Татяна Нахабедян:** Мисля, че добре подейства вместо почивка, атмосферата беше много приятна. Сега да се върнем към сериозните неща. Предложението от общинските съветници на ПП „Има такъв народ“, от името на общинските съветници на „Има такъв народ“, предлагам Анатоли Стефанов Станев за председател на общинския съвет на община Русе. Професионалния път и личните качества на господин Станев ще създадат условия и реални възможности за успешна работа и обединяване на всички групи в съвета. Кандидатурата ни е мотивирана от желанието ни за категорично спазване на основния принцип за разделение на властите. Гласуването за председател на общинския съвет днес ще бъде ясен знак за русенци и за гражданите на община Русе като израз на волята ни за прозрачност и професионализъм в бъдещата ни съвместна работа.

**Г-н Богомил Тодоров:** Други предложения? Заповядайте, Христо Попов.

**Г-н Христо Попов:** От името на Партия „Възраждане“ предлагаме за председател на общинския съвет инж. Мариян Йорданов Димитров. Няколко думи за него. Той е магистър електроинженер и магистър по икономика на промишлеността. Има и аграрен мениджмънт, завършил е „Право“ семестриално. Има опит в областта на промишлеността, селското стопанство, търговията и администрацията. Познава добре работата на общинския съвет, за последните 10 години е направил нас 120 питания и изказвания в Общински съвет – Русе средно по едно на всяко заседание. Голяма част от тези питания са по сигнали на гражданите. Един признат общественик и предлагаме го за председател на общинския съвет. Благодаря.

**Г-н Богомил Тодоров:** Други предложения? Заповядайте. Господин Кунчев.

**Г-н Митко Кунчев:** Уважаеми дами и господа общински съветници, скъпи гости, от името на групата общински съветници от „Продължаваме промяната – Демократична България“, предлагам Рена Стефанова за председател на Общински съвет – Русе. Прекрасен юрист, човек с опит и като народен представител, ние смятаме, че тя ще може на ниво да организира работата в очевидно сложния общински съвет. Ще създаде един дух на деловитост, който ще бъде много важен предвид проблемите, които ни предстоят. Благодаря.

**Г-н Богомил Тодоров:** Други предложения? Станимир Станчев.

**Г-н Станимир Станчев:** Благодаря Ви, господин Председателстващ. Радвам се, че започваме да се запознаваме. От името на ПП СДС и в духа на традициите, че това е зала, в която се събират старейшини, хора с много опит, с много знания, с много постигнати резултати и тъй като то е и мост между общинска администрация, гражданското общество и съдебните органи, освен това е била и депутат, предполагам няма да е изненада името, което ще номинирам както преди четири години, тъй като сме традиционалисти и си спазваме поетите обещания. И това, което мислим, че това име може да бъде полезно не на нас, може да бъде полезно на гражданите и на Русе най-вече е госпожа Елеонора Николова. Благодаря ви за горещия прием. Пожелавам на всички успех.

**Г-н Богомил Тодоров:** Има ли други предложения? Иво Пазарджиев, заповядайте.

**Г-н Иво Пазарджиев:** Уважаеми господин Кмет на община Русе, уважаеми господин Областен управител, уважаеми общински съветници. Действително както вече беше споменато настоящия общински съвет е изключително пъстър с представители на множество политически сили. Годините, в които първата политическа сила доминираше общинския съвет и можеше еднолично да наложи председател на общинския съвет в миналото. Фигурата на председателя на общинския съвет следва да бъде обединителната и тази фигура около която да се формира консенсус, фигурата около която да се сбъдват добрите предложения за нашия град и общинския съвет да работи на добри обороти. Групата на ВМРО има богат избор от личности, които бихме могли да предложим за председател на общинския съвет, но ние няма да го направим, тъй като считаме, че множеството кандидатури към настоящия момент са излишни и ние следва да се обединим действително около фигура, която има реалния шанс да спечели и може да бъде действително обединителя на този общински съвет. В това лице виждаме кандидатурата на господин Анатоли Станев, който е бил областен управител, ръководител на държавна институция, адвокат, юрист. Господин Станев притежава високи морални и нравствени качества. Същият е изключително добър юрист и най-важното му качество високите интелектуални качества, които има. Аз призовавам колегите общински съветници действително да се обединим около господин Станев и да изберем човек, който да управлява общинския съвет по възможно най-добрия начин следващите четири години. Благодаря.

**Г-н Богомил Тодоров:** Други предложения, моля. Така, тъй като няма други предложения, обявяваме 15 минути почивка.

***15 минути почивка***

**Г-н Богомил Тодоров:** Моля за внимание. Почивката свърши, моля. Проверка на кворума, ако обичате заемете местата си. Заповядайте в залата всички. Ало! Общински съветници да заемат местата си всички. Сега, правим проверка на кворума, за да можем да преминем към процесуалните правила, които новоизбрания председател ще обяви. Проверка на кворума с високо вдигната ръка, за да може да се брои. Йоанна, колко са при тебе? Петя? Имаме в момента 48 кворум. Давам думата на новоизбрания председател Евгени, на временната комисия Евгени. Заповядай.

**Г-н Евгени Игнатов:** Уважаеми дами и господа общински съветници, новоизбраната комисия на първо свое заседание по чл. 9, ал. 1 от Правилника за организацията и дейността на общинския съвет град Русе, неговите комисии и взаимодействието му с общинската администрация, днес 13.11.2023, комисия в състав председател Евгени Игнатов, членове Деница Иванова, Христо Попов, Николай Чанев, Галичка Николова, Семра Джиниева, Деян Герасимов, Владо Владов, Деян Недков, Иван Величков и Станимир Станчев. Това е комисията. Утвърждава образец на бюлетина с размер 48/98 мм, цвят бял с изписаните три имена на кандидата. Утвърждава образец плик бял, непрозрачен с размер 160/110 мм, подпис на председател и на членове. Ето как изглежда бюлетината, да я покажем, колеги. Тези бюлетини ще бъдат поставени в тъмната стаичка, плика ще се дава от член от комисията. При получаване на плика ще има подпис и след като се постави плика в урната също ще се положи подпис. Всеки съветник гласува, като поставя в плик бюлетината с името на предпочитания от него кандидат и пуска плика в изборната урна. Гласът е действителен, ако в плика е намерена една бюлетина или в плика са намерени повече бюлетини подадени за един и същ кандидат. Когато в плика са поставени две и повече бюлетини за един и същ кандидат, те се смятат за една. Недействителни бюлетини когато са намерени в изборната кутия без плик. В изборния плик са поставени две и повече бюлетини с различни кандидати, не са по установения образец, който комисията утвърди, върху тях са отбелязани думи и знаци. Празните пликове се смятат за недействителни бюлетини. За избран се смята кандидата получил повече от половината гласове от общия брой на съветниците. Ако при първото гласуване не се получи необходимото мнозинство, избора се повтаря в същия ден, като в него участват двамата кандидати получили най-много гласове. В този случай за избран се смята този, който получи повече от половината гласове от общия брой съветници. Ако при повторно гласуване нито един от кандидатите не бъде избран, процедурата по избора започва отново. Това е засега от мен.

**Г-н Богомил Тодоров:** Така, режим на гласуване за процедурните правила, които бяха прочетени от председателят Евгени на временната комисия. Режим на гласуване, заповядайте. Разбира се първо „за“. Процедура Иво Пазарджиев.

**Г-н Иво Пазарджиев:** Уважаеми колеги членове на комисията, аз предлагам и комисията, и администрацията малко да се стегне и да чете Правилника, който е действащ към момента. Съгласно чл.9, ал.2, комисията утвърждава образец на бюлетина и плик. Няма какво да гласува общинския съвет. Благодаря.

**Г-н Богомил Тодоров:** Процедурните правила трябва да са…

**Г-н Иво Пазарджиев:** Ако искате, за да се ориентирате, процедурата за избор на председател на общинския съвет е в Глава 2, от чл.9 четете до чл.12.

**Г-н Евгени Игнатов:** Господин Пазарджиев, точно това прочетох. Аз не виждам нещо различно от това, което…

**Г-н Богомил Тодоров:** Ама то не само трябва да се прочете, ами трябва и да се прогласува това нещо. Абе Правилник – Правилник, ама така казва юрист. Тука има юрист, човек на общината.

**Г-н Евгени Игнатов:** Искам още едно уточнение да направя. Комисията в наш разговор. След всяко гласуване на общински съветник в тъмната стаичка, член от нашата комисия или двама, ще проверяват дали бюлетините са налични за всички кандидати, защото е възможно някой да сложи всичките бюлетини в един плик. И затова ние разговаряхме, просто една проверка да видим дали всички кандидати ще имат бюлетини в стаичката. Това искам за ваше сведение да го знаете.

*Всички общински съветници биват извиквани поименно от господин Богомил Тодоров, за да дадат своя глас при избора чрез тайно гласуване на председател на Общински съвет – Русе.*

**Г-н Богомил Тодоров:** Сега, отново 15 минути почивка за броенето на бюлетините.

**Г-н Евгени Игнатов:** Моля колегите от комисията за подпис на протокола.

***15 минути почивка***

**Г-н Богомил Тодоров:** Уважаемите общински съветници да заемат местата си всички и да проверим и кворума. Има втори тур. Проверка на кворума в момента трябва да се извърши. Всички моля високо вдигнати ръцете да можем да броим. Преброяващи Петя и Йоанна. Къде са? Добре, бройте. Петя, ти брои ли ме мен? Да, добре, О‘К. четиридесет и осем, губят се два гласа. Добре, имаме кворум, тогава пристъпваме към гласуване. А, да, председателят ще каже първо точно процедурните правила.

**Г-н Евгени Игнатов:** Уважаеми колеги, от тайното гласуване за избор на председател на Общински съвет – Русе, днес 13.11.2023 г., комисия в състав: Евгени Игнатов – председател, с членове Деница Иванова, Николай Чанев, Галичка Николова, Семра Джиниева, Деян Герасимов, Владо Владов, Деян Недков, Иван Величков, Станимир Станчев, Христо Попов, на основание чл.21, ал.1, т.3 от ЗМСМА и чл. 8 от Правилника за организацията и дейността на Общински съвет – Русе, неговите комисии и взаимодействието му с общинската администрация, избрана от общинския съвет, извърши тайно гласуване за избор на председател на Общински съвет - Русе. От общо 50 общински съветници, присъстващи на първото заседание на общинския съвет, упражниха право на глас срещу петдесет подписа общински съветници по направеното предложение за избор на председател на Общински съвет – Русе. След извършване на избора комисията установи следното: брой гласували – 50 общински съветника, брой на пликове – 50, брой на празни пликове – 0, брой на недействителни бюлетини – 0. От действителни бюлетини: Анатоли Станев – 9 гласа, Елеонора Николова – 11 гласа, Мариян Димитров – 5 гласа, Рена Стефанова – 6 гласа, Христо Белоев – 19 гласа. Въз основа на участвалите в избора общински съветници, не беше получено необходимото мнозинство от 26 гласа и на основание чл.11, ал.6, Приложение № 2 от Правилника на Общински съвет – Русе, следва да се извърши повторно гласуване от двамата кандидати получили най-много гласове. Това са Христо Белоев – 19 гласа, Елеонора Николова – 11 гласа. Следва подписи на комисията.

**Г-н Богомил Тодоров:** Отново почивка за подготовка на втория тур, да. Пет-десет минути максимум. Тука казват пет минути, колкото да…

***5 минути почивка***

**Г-н Богомил Тодоров:** Всички да заемат местата си, започваме втория тур.

**Г-н Искрен Веселинов:** За да облекчим гласуването като времетраене и поради факта, че нямаме явен фаворит за втория тур, групата на ВМРО няма да участва в гласуването, така че надяваме се по-бързо да приключите.

**Г-жа Татяна Нахабедян:** Общинските съветници от „Има такъв народ“ няма да участват в гласуването, балотажа. Благодаря.

**Г-н Богомил Тодоров:** Добре, да почнем втория тур по списъка…

*Всички общински съветници биват извиквани поименно от господин Богомил Тодоров, за да дадат своя глас на втори тур при избора чрез тайно гласуване на председател на Общински съвет – Русе.*

**Г-н Богомил Тодоров:** Още една почивка за преброяване на бюлетините. Да, тука някой иска да каже нещо.

**Г-н Владо Владов:** Уважаеми колеги, радвам се, че някой опита да саботира изборите задействайки противопожарната аларма и понеже долу в залата има представление с около 450 гости, смятам че утре ще извадя записите и ще помоля господин Милков през съдействие през КООРС и Мариан Савов, знае се кой е датчика и много бързо утре ще се разбере кой е човека. Системата е достатъчно умна, за да конкретизира точното място. Нямам време сега да се занимавам с разследване, но утре ще го свърша, бъдете сигурни. И това, което искам да кажа на всички е, че като човек 20 години работещ в тази сфера, винаги съм мразил някой да се „базика“ с пожарната, защото, ако сега писне пак, аз няма да сляза долу и ще я оставя да ви надуе главите. И ако не дай си Боже има реална ситуация, може би съм единствения, който ще се евакуира най-бързо от тук. Благодаря.

**Г-н Богомил Тодоров:** Недков да дойде да се подпише, Деян. Владо Владов също да дойде да се подпише на протокола. Да, точно така. Една недействителна, празен плик имаше, да. С това комисията по избор на председател на общинския съвет и членове приключи своята работа. Ще дадем думата на новоизбрания председател. Сега ще ви бъде съобщено. Той ще бъде съобщен, да.

**Г-н Евгени Игнатов:** Уважаеми колеги, протокол от тайното гласуване за избор на председател на общинския съвет. Днес 13.11.2023 г., комисия в състав: Евгени Игнатов – председател, Деница Иванова, Николай Чанев, Галичка Николова, Семра Джиниева, Деян Герасимов, Владо Владов, Деян Недков, Иван Величков, Станимир Станчев, Христо Попов, на основание чл. 21, ал.1, т.3 от ЗМСМА и чл.8 от Правилника за организация и дейността на общинския съвет, неговите комисии и взаимодействието му с общинската администрация, избрана от общинския съвет, извърши тайно гласуване за избор на председател на Общински съвет – Русе. От общо 50 общински съветници присъстващи на първото заседание на общинския съвет, упражниха правото си на глас срещу подпис 43 общински съветника по направеното предложение за избор на председател на общинския съвет. След извършването на избора, комисията установи следното: брой на гласували – 43 общински съветника, брой на пликове – 43 плика, брой на празните пликове – 1, брой на недействителни бюлетини – 0. От действителните бюлетини: Елеонора Николова – 14, Христо Белоев – 28. Въз основа броя на участвалите в избора общински съветници и полученото от гласуването мнозинство, комисията удостоверява, че избора е законен и за председател на Общински съвет – Русе е избран Христо Белоев.

Така се прие

**РЕШЕНИЕ № 2**

На основание чл. 21, ал. 1, т. 3 и чл. 24, ал. 1 от ЗМСМА и чл. 8 от Правилника за организация и дейността на общинския съвет и неговите комисии и взаимодействията им с общинската администрация, общинският съвет реши:

1. Избира акад. Христо Белоев, дтн за председател на Общински съвет – Русе.

**Г-н Богомил Тодоров:** Следват подписи на комисията. Да честитим избора на господин Белоев и може би първи думи от него.

**Акад. Христо Белоев:** Уважаеми господин Областен управител, господин Кмет на община Русе, уважаеми колеги общински съветници. След дълго заседание и тежък избор и от начина по който протече първото наше заседание се вижда, че нашата работа няма да бъде лека докато се сглоби и започне работа общинския съвет, но аз лично се надявам, че толкова различни партии, политически сили ще могат да намерят общия път към себе си в името на Русе и на русенци, тъй като във всички програми точно това беше записано и всички искаме нашия град да изглежда по-добре и нашите съграждани да живеят по-добре. И надявам се, че в следващия мандат ние заедно ще положим усилия наистина това да се случи. Сърдечно благодаря за гласуваното доверие. Ще трябва да се постараем всички заедно наистина да работим в името на Русе и русенци. Сърдечно ви благодаря. Малко неподготвен, но надявам се да се справим. Остана точка „Избор на временна комисия за изработване на проект на Правилник за организацията и дейността на общинския съвет, неговите комисии и взаимодействието му с общинска администрация“.

**Точка 3**

**Избор на временна комисия за изработване на проект на Правилник за организацията и дейността на общинския съвет, неговите комисии и взаимодействието му с общинска администрация**

**Акад. Христо Белоев:** Всеки нов мандат започва с такава комисия, преглед на Правилника и негова актуализация. За броя на, така няма определена бройка, аз предлагам да бъдат поне 11. От всяка една сила да има излъчен представител. Някакви други предложения има ли? Така е добре всеки да участва по някакъв начин в работата, да може да вижда какво се случва и да може да комуникира със своите колеги от групата. По броя на съветниците 11, има ли други предложения? Не виждам. Тук да ми помогнете с преброяването. Петя, къде сте? Да. Който е „за“ 11 члена да бъде комисията, моля да гласува „за“. Така, 15, с мен 16. Тъй, Йоанна, колко? Моля? 31. 47 „за“, „против“ няма, „въздържали се“ също няма.

**КВОРУМ – 47. С 47 „за“, 0 „против“ и 0 „въздържали се“ се прие предложението.**

**Акад. Христо Белоев:** Приехме комисията да бъде от 11 члена. Предложения за състава на комисията поименно, от всяка една група по едно предложение и също може да се прави предложение и за председател, да не дублираме втори път. Да, заповядайте. Мариян Димитров от „Възраждане“. Благодаря. Подавайте ми знак, които са готови. Галичка Николова, тя си е сама нали. Така, Митко Кунчев – Рена Стефанова. Благодаря. Да, заповядай. Емил Денков, Деян Недков от ССД, благодаря. От ГЕРБ? Росица Георгиева от ГЕРБ. Станимир Станчев вдигаше, Елеонора Николова от СДС. Галин Григоров, Иво Пазарджиев - ВМРО. Анатоли С… Елеонора Николова, Иво Пазарджиев. Анатоли Станев, нали? Да. Колко станаха? Рашев? Не, 11, ако няма предложения, тогава. Всяка една група да предложи. Анатоли Станев е осмия. Така, Иван Величков от Възхода, добре. Рашев? Биляна Иванова. Не са станали още. Айдоан Джелил – Семра Джиниева. И станаха единадесет. Така, предложение за председател. Някой направи ли заедно с предложението, което дадохте? Не. Предложение за председател, от тези единадесет предложени, предложение за председател. Митко Кунчев (говори от зала и не се чува, за да бъде протоколирано). За председател, да и Алисе Муртезова вдигаше ръка или не? Предлагате Рена Стефанова, да, добре. Други предложения има ли? Не. Пак преброителите. Мариян Димитров за председател, добре. Така, първо ще гласуваме състава на комисията като цяло, тези единадесет наши колеги, които бяха предложени и след това за председател. Първо състава на комисията, единадесетте колеги, които бяха предложени. Който е „за“, моля да гласува. За? Така, видимо е мнозинството, „против“ да преброим. Против? Против няма. Въздържали се? Няма. Така, сега ще гласуваме за председател на комисията. Първото предложение, както беше направено по реда на постъпилите предложения. За Рена Стефанова за председател, който е „за“, моля да гласува. За. Преброителите. Двадесет, шест – двадесет и шест. За Мариян Димитров, само „за“ ще гласуваме. За Мариян Димитров, шест видях отсам, тук шест – дванадесет. Тука вече е с обикновено мнозинство. Рена Стефанова е избрана за председател на комисията, избрахме и състава на комисията. Има ли друго по дневния ред? Процедурно предложение Мариян Димитров, заповядай на микрофона. Да, да.

Така се прие

**РЕШЕНИЕ № 3**

На основание чл.21, ал.1, т.1 от ЗМСМА и чл.54, ал.1 от Правилника за организацията и дейността на ОбС – Русе, неговите комисии и взаимодействието му с общинската администрация, общинският съвет реши:

1. Избира временна комисия, която в едноседмичен срок да изготви проект на Правилник за изменение на Правилника за организацията и дейността на Общински съвет – Русе, неговите комисии и взаимодействието му с общинската администрация с численост от 11 души.
2. Избира за председател на комисията Рена Стефанова и членове:
   * Биляна Иванова
   * Росица Георгиева
   * Мариян Димитров
   * Иво Пазарджиев
   * Анатоли Станев
   * Елеонора Николова
   * Деян Недков
   * Семра Джиниева
   * Иван Величков
   * Галичка Николова.

**Г-н Мариян Димитров:** Администрацията ме помоли да внеса следното уточнение като общински съветник. Във връзка с тази т.3 относно избора на временна комисия, която да изготви Правилник за организацията и дейността на общински съвет, предлагам да цитираме едноседмичен срок, 7-дневен за изготвяне на този проект поради следните причини. На първо място повечето от вас знаят, че правилника е нормативен акт и е необходимо проектът да бъде обявен, качен на сайта на общински съвет, който съгласно чл.26, ал.4, изречение 2 от Закона за нормативните актове, срока, в който това трябва да бъде изпълнено е не по-малко от 14 дни. С оглед на новия Закон за противодействие на корупцията, обнародван в брой 84/06.10.2023 г. в Държавен вестник, в сила от 06.10.2023 г., е необходимо всички общински съветници и кметове да подадем декларация за несъвместимост по смисъла на чл. 49, ал. 1, т.1 от посочения закон в месечен срок от полагането на клетвата, т.е. от днес. Образците на декларации следва да се утвърдят от Постоянната комисия към съответния общински съвет – чл. 49, ал. 2 от Закона за противодействие на корупцията. В тази връзка е необходимо Правилника на общинския съвет да бъде изменен и в тази част, т.е. необходимо е да имаме действащ Правилник преди 13.12.2023 г., за да може постоянната комисия към общинския съвет да утвърди образците на декларациите. Това от своя страна налага и следващата сесия на общински съвет да се проведе преди 13.12.2023 година. Предвид изложеното предлагам да фиксираме 7-дневен срок, в който проекта на Правилника на общински съвет да бъде изготвен и качен на сайта възможно най-скоро. Благодаря.

**Акад. Христо Белоев:** Благодаря. Мариян Димитров много обстойно мотивира всичко. Аз без да знам тези неща, щях да предложа едноседмичен срок, тъй като Правилника след като бъде изготвен има много още друга работа, която трябва да се свърши, да се формират и комисиите паралелно с това, за да може да започне работа общинския съвет. Така, предложението е направено. Едноседмичен срок за работата на комисията. Друго предложение има ли? Който е съгласен да вземем това решение и да възложим на комисията в едноседмичен срок да подготви Правилника. Това означава, че всички групи трябва да си дадат предложенията още утре, да обсъдят и да ги изпратят. Така, за седемдневен срок, който е съгласен, моля да гласува „за“. Благодаря, видимо е мнозинството. Благодаря. Против? Няма. Въздържали се? Няма. След изморителния и изтощителен ден, искам да благодаря на всички. Моля? Четиридесет и осем „за“, да, за да се запише това.

**КВОРУМ – 48. С 48 „за“, 0 „против“ и 0 „въздържали се“ се прие предложението.**

**Акад. Христо Белоев:** След изморителния и изтощителен ден, искам на всички да благодаря за работата днес и ви пожелавам приятна вечер. Приятна вечер!

**ИЗГОТВИЛ: ПРЕДСЕДАТЕЛ:**

**/ Йоанна Гочева / / акад. Христо Белоев, дтн /**